CELEX: 32021D1026
Language: et
Date: 2021-06-21 00:00:00
Title: Nõukogu otsus (ÜVJP) 2021/1026, 21. juuni 2021, Keemiarelvade Keelustamise Organisatsiooni (OPCW) küberturvalisuse ja kübervastupidavusvõime ning infokindluse programmi toetamise kohta massihävitusrelvade leviku tõkestamise ELi strateegia rakendamise raames

24.6.2021   
               
               
                  ET
               
               
                  Euroopa Liidu Teataja
               
               
                  L 224/24
               
            
         NÕUKOGU OTSUS (ÜVJP) 2021/1026,
         21. juuni 2021,
         Keemiarelvade Keelustamise Organisatsiooni (OPCW) küberturvalisuse ja kübervastupidavusvõime ning infokindluse programmi toetamise kohta massihävitusrelvade leviku tõkestamise ELi strateegia rakendamise raames
         EUROOPA LIIDU NÕUKOGU,
         võttes arvesse Euroopa Liidu lepingut, eriti selle artikli 28 lõiget 1 ja artikli 31 lõiget 1,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:
         
                     (1)
                  
                  
                     Euroopa Ülemkogu võttis 12. detsembril 2003 vastu massihävitusrelvade leviku tõkestamise ELi strateegia (edaspidi „ELi strateegia“), mille III peatükis on esitatud massihävitusrelvade leviku vastu võitlemise meetmete loetelu.
                  
               
                     (2)
                  
                  
                     ELi strateegia toonitab keemiarelvade väljatöötamise, tootmise, ladustamise ja kasutamise keelustamise ning nende hävitamise konventsiooni (CWC) ja Keemiarelvade Keelustamise Organisatsiooni (OPCW) olulist rolli keemiarelvavaba maailma loomisel. ELi strateegia eesmärgid täiendavad OPCW seatud eesmärke, kuna OPCW vastutab CWC rakendamise eest.
                  
               
                     (3)
                  
                  
                     Nõukogu võttis 22. novembril 2004 vastu ühismeetme 2004/797/ÜVJP (1) OPCW tegevuse toetamise kohta. Kui see ühismeede kehtivuse kaotas, võeti vastu nõukogu ühismeede 2005/913/ÜVJP, (2) millele omakorda järgnes nõukogu ühismeede 2007/185/ÜVJP (3).
                     Ühismeetmele 2007/185/ÜVJP järgnesid nõukogu otsused 2009/569/ÜVJP, (4) 2012/166/ÜVJP, (5) 2013/726/ÜVJP, (6) (ÜVJP) 2015/259, (7) (ÜVJP) 2017/2302, (8) (ÜVJP) 2017/2303 (9) ja (ÜVJP) 2019/538 (10).
                  
               
                     (4)
                  
                  
                     Sellise intensiivse ja sihipärase liidu abi jätkumine OPCW-le on vajalik seoses ELi strateegia III peatüki aktiivse rakendamisega.
                  
               
                     (5)
                  
                  
                     On vaja, et liit toetaks jätkuvalt OPCW küberturvalisuse ja kübervastupidavusvõime ning infokindluse programmi, mille eesmärk on suurendada OPCW suutlikkust säilitada küberturvalisuse ja kübervastupidavusvõime vajalik tase praeguste ja tekkivate küberturvalisusega seotud probleemidega tegelemisel,
                  
               ON VASTU VÕTNUD KÄESOLEVA OTSUSE:
         
            Artikkel 1
            
               1.   ELi strateegia teatavate elementide viivitamatu ja praktilise kohaldamise tagamiseks toetab liit OPCW projekti, millega taotletakse järgmisi eesmärke:
               
                           —
                        
                        
                           IKT-taristu ajakohastamine kooskõlas OPCW institutsionaalse talitluspidevuse raamistikuga, keskendudes suurel määral vastupidavusvõimele ning
                        
                     
                           —
                        
                        
                           eelispääsu haldamise ning teabe füüsilise, loogilise ja krüptograafilise haldamise ja eristamise tagamine OPCW kõigi strateegiliste ja missioonivõrgustike puhul.
                        
                     
            
               2.   Lõike 1 kontekstis on ELi strateegia III peatükis esitatud meetmetega kooskõlas olevad liidu toetust saavad OPCW projekti kohased tegevused järgmised:
               
                           —
                        
                        
                           eri paikades läbiviidavate OPCW operatsioonide raames käimasoleva küberturvalisuse ja kübervastupidavusvõime alase tegevuse jaoks toetava keskkonna loomine;
                        
                     
                           —
                        
                        
                           kohapeal paiknevate ja pilvepõhiste süsteemide OPCW IKT-süsteemidesse ja eelispääsu haldamise lahendustesse integreerimise ja nende jaoks konfigureerimise kohandatud lahenduse väljatöötamine ning
                        
                     
                           —
                        
                        
                           eelispääsu haldamise lahenduste aktiveerimine ja testimine.
                        
                     
            
               3.   Lõikes 2 osutatud liidu toetatud OPCW tegevuste üksikasjalik kirjeldus on esitatud lisas.
            
         
         
            Artikkel 2
            
               1.   Käesoleva otsuse rakendamise eest vastutab liidu välisasjade ja julgeolekupoliitika kõrge esindaja (edaspidi „kõrge esindaja“).
            
            
               2.   Artiklis 1 osutatud projekti tehnilist rakendamist teostab OPCW tehniline sekretariaat (edaspidi „tehniline sekretariaat“). Tehniline sekretariaat täidab seda ülesannet kõrge esindaja vastutusel ja kontrolli all. Sel eesmärgil sõlmib kõrge esindaja tehnilise sekretariaadiga vajalikud kokkulepped.
            
         
         
            Artikkel 3
            
               1.   Lähtesumma artiklis 1 osutatud projekti rakendamiseks on 2 151 823 eurot.
            
            
               2.   Kulutusi, mida rahastatakse lõikes 1 sätestatud summast, hallatakse vastavalt liidu üldeelarve suhtes kohaldatavatele menetlustele ja normidele.
            
            
               3.   Järelevalvet lõikes 2 osutatud kulutuste nõuetekohase haldamise üle teeb komisjon. Sel eesmärgil sõlmib komisjon tehnilise sekretariaadiga vajaliku lepingu. Kõnealuses lepingus määratakse kindlaks, et tehniline sekretariaat tagab liidu abi nähtavuse, mis vastab selle suurusele, ja määrab kindlaks meetmed koostoime arendamise hõlbustamiseks ja tegevuste kattumise vältimiseks.
            
            
               4.   Komisjon püüab sõlmida lõikes 3 osutatud lepingu niipea kui võimalik pärast käesoleva otsuse jõustumise kuupäeva. Ta teavitab nõukogu kõigist raskustest selles protsessis ning teatab lepingu sõlmimise kuupäeva.
            
         
         
            Artikkel 4
            Kõrge esindaja annab nõukogule käesoleva otsuse rakendamise kohta aru, lähtudes tehnilise sekretariaadi koostatud korrapärastest aruannetest. Kõrge esindaja aruannete põhjal viib nõukogu läbi hindamise. Komisjon annab teavet artiklis 1 osutatud projekti finantsaspektide kohta.
         
         
            Artikkel 5
            
               1.   Käesolev otsus jõustub selle vastuvõtmise päeval.
            
            
               2.   Käesolev otsus kaotab kehtivuse 24 kuu möödumisel artikli 3 lõikes 3 osutatud lepingu sõlmimisest. Käesolev otsus kaotab aga kehtivuse kuue kuu möödumisel selle jõustumisest, kui nimetatud lepingut ei ole selle aja jooksul sõlmitud.
            
         
         
            Luxembourg, 21. juuni 2021
            
               
                  Nõukogu nimel
               
               
                  eesistuja
               
               J. BORRELL FONTELLES
            
         
         
            (1)  Nõukogu 22. novembri 2004. aasta ühismeede 2004/797/ÜVJP OPCW tegevuse toetamise kohta massihävitusrelvade leviku vastase ELi strateegia rakendamise raames (ELT L 349, 25.11.2004, lk 63).
         
            (2)  Nõukogu 12. detsembri 2005. aasta ühismeede 2005/913/ÜVJP OPCW tegevuse toetamise kohta massihävitusrelvade leviku vastase ELi strateegia rakendamise raames (ELT L 331, 17.12.2005, lk 34).
         
            (3)  Nõukogu 19. märtsi 2007. aasta ühismeede 2007/185/ÜVJP OPCW tegevuse toetamise kohta massihävitusrelvade leviku vastase ELi strateegia rakendamise raames (ELT L 85, 27.3.2007, lk 10).
         
            (4)  Nõukogu 27. juuli 2009. aasta otsus 2009/569/ÜVJP Keemiarelvade Keelustamise Organisatsiooni (OPCW) tegevuse toetamise kohta massihävitusrelvade leviku vastase ELi strateegia rakendamise raames (ELT L 197, 29.7.2009, lk 96).
         
            (5)  Nõukogu 23. märtsi 2012. aasta otsus 2012/166/ÜVJP Keemiarelvade Keelustamise Organisatsiooni (OPCW) tegevuse toetamise kohta massihävitusrelvade leviku vastase ELi strateegia rakendamise raames (ELT L 87, 24.3.2012, lk 49).
         
            (6)  Nõukogu 9. detsembri 2013. aasta otsus 2013/726/ÜVJP, millega toetatakse massihävitusrelvade leviku vastase ELi strateegia rakendamisel ÜRO Julgeolekunõukogu resolutsiooni 2118 (2013) ja Keemiarelvade Keelustamise Organisatsiooni (OPCW) täitevnõukogu otsust EC-M-33/Dec 1 (ELT L 329, 10.12.2013, lk 41).
         
            (7)  Nõukogu 17. veebruari 2015. aasta otsus (ÜVJP) 2015/259 Keemiarelvade Keelustamise Organisatsiooni (OPCW) tegevuse toetamise kohta massihävitusrelvade leviku vastase ELi strateegia rakendamise raames (ELT L 43, 18.2.2015, lk 14).
         
            (8)  Nõukogu 12. detsembri 2017. aasta otsus (ÜVJP) 2017/2302, millega toetatakse OPCW tegevust, millega abistatakse puhastustööde läbiviimist Liibüas endises keemiarelvade ladustamiskohas massihävitusrelvade leviku vastase ELi strateegia rakendamise raames (ELT L 329, 13.12.2017, lk 49).
         
            (9)  Nõukogu 12. detsembri 2017. aasta otsus (ÜVJP) 2017/2303, millega toetatakse massihävitusrelvade leviku vastase ELi strateegia rakendamise raames ÜRO Julgeolekunõukogu resolutsiooni 2118 (2013) ja Süüria keemiarelvade hävitamist käsitleva OPCW täitevnõukogu otsuse EC-M-33/DEC.1 jätkuvat rakendamist (ELT L 329, 13.12.2017, lk 55).
         
            (10)  Nõukogu 1. aprilli 2019. aasta otsus (ÜVJP) 2019/538 Keemiarelvade Keelustamise Organisatsiooni (OPCW) tegevuse toetamise kohta massihävitusrelvade leviku tõkestamise ELi strateegia rakendamise raames (ELT L 93, 2.4.2019, lk 3).
      
      
         
            LISA
            PROJEKTIDOKUMENT
            1.   Taust
            OPCW peab haldama taristut, mis võimaldab tagada teabealase suveräänsuse viisil, mis on vastavuses eelispääsu klassifikatsioonide, asjakohaste töötlustavade ja esinevate ohtudega, säilitades samal ajal suutlikkuse tagada kaitse tekkivate riskide vastu. OPCW seisab küberturvalisuse ja kübervastupidavusvõime osas pidevalt silmitsi tõsiste ja tekkivate riskidega. OPCW on kõrge kvalifikatsiooniga, hästi varustatud ja motiveeritud tegutsejate sihtmärk. Need tegutsejad jätkavad OPCW teabe ja taristuvarade konfidentsiaalsuse ja tervikluse sagedat ründamist. Selleks et reageerida hiljutiste küberrünnete, praeguse poliitilise konteksti ja COVID-19 kriisi esiletoodud muredele ning võttes arvesse ainulaadseid nõudeid, mis on seotud OPCW tööga täita keemiarelvade väljatöötamise, tootmise, ladustamise ja kasutamise keelustamise ning nende hävitamise konventsiooni (CWC) mandaati, on selge, et on vaja teha esmatähtsaid investeeringuid tehnilisse suutlikkusse.
            OPCW lõi oma küberturvalisuse, talitluspidevuse ja füüsilise taristu turvalisuse erifondi abil küberturvalisuse ja kübervastupidavusvõime ning infokindluse programmi (edaspidi „OPCW programm“), mis hõlmab 47 tegevust selleks, et tegeleda viimasel ajal kogetud küberturvalisuse probleemidega. OPCW programm on kooskõlas parimate tavadega, mida toetavad sellised üksused nagu Euroopa Liidu Küberturvalisuse Amet (ENISA), ning järgib põhimõtteid, mis on seotud Euroopa võrgu- ja infosüsteemide turvalisuse direktiiviga telekommunikatsiooni ja kaitse valdkonnas. Kokkuvõtvalt hõlmab OPCW programm järgmisi temaatilisi valdkondi: salastatud ja avalikud võrgud; poliitika ja juhtimine; avastamine ja reageerimine; käitamine ja hooldamine ning telekommunikatsioon. OPCW programmi eesmärk on põhimõtteliselt võimaldada OPCW-l vähendada võimalust, et hästi varustatud ja/või riikide poolt toetatavad ründajad saavutavad oma eesmärgid, ning leevendada nii välistest kui ka sisemistest ohtudest tulenevaid riske nii inimese kui ka tehnilisest vaatenurgast. Liidu toetus on struktureeritud kolmest tegevusest koosneva projektina, mis vastab kahele OPCW programmi 47 tegevusest.
            2.   Projekti eesmärk
            Projekti üldeesmärk on tagada, et OPCW sekretariaadil oleks suutlikkus säilitada küberturvalisuse ja kübervastupidavusvõime vajalik tase olemasolevate ja tekkivate küberturvalisuse alaste kaitseprobleemidega tegelemisel OPCW peakorterites ja abirajatistes, et võimaldada OPCW mandaadi täitmist ning CWC tulemuslikku rakendamist.
            3.   Üldeesmärgid
            
                        —
                     
                     
                        IKT-taristu ajakohastamine kooskõlas OPCW institutsionaalse talitluspidevuse raamistikuga, keskendudes suurel määral vastupidavusvõimele;
                     
                  
                        —
                     
                     
                        eelispääsu haldamise ning teabe füüsilise, loogilise ja krüptograafilise haldamise ja eristamise tagamine kõigi strateegiliste ja missioonivõrgustike puhul.
                     
                  4.   Tulemused
            Projekti eeldatavad tulemused on järgmised:
            
                        —
                     
                     
                        IKT-seadmed ja -teenused tagavad süsteemi suure usaldusväärsuse (hübriidse/geograafilise liiasuse) ning suurendavad IKT-süsteemide ja -teenuste kättesaadavust talitluspidevuse toetamiseks;
                     
                  
                        —
                     
                     
                        selliste võimaluste minimeerimine, kus üks tegur või isik võib negatiivselt mõjutada teabe või süsteemide konfidentsiaalsust ja terviklust OPCWs.
                     
                  5.   Tegevused
            5.1.   Tegevus 1 – eri paikades läbiviidavate OPCW operatsioonide raames käimasoleva küberturvalisuse ja kübervastupidavusvõime alase tegevuse jaoks toetava keskkonna loomine
            Selle tegevusega püütakse tagada toetav keskkond OPCW talitluspidevuse kava sujuvaks rakendamiseks seoses küberturvalisuse ja kübervastupidavusvõimega. See saavutatakse taristu ajakohastamise kaudu, st struktuuri ümberkorraldamise ja/või arhiveerimise kaudu, et tagada OPCW talitluspidevus eri paikades läbiviivate operatsioonide puhul. Samuti lihtsustatakse ja soodustatakse veelgi eelispääsu haldamise integreerimist talitluspidevuse kavandamise ja reageerimise protsessidesse.
            5.2.   Tegevus 2 – kohapeal paiknevate ja pilvepõhiste süsteemide OPCW IKT-süsteemidesse ja eelispääsu haldamise süsteemidesse integreerimise ja nende jaoks konfigureerimise kohandatud lahenduse väljatöötamine
            See tegevus keskendub toetava keskkonna kujundamisele kohandatud lahenduseks kohapeal paiknevate ja pilvepõhiste süsteemide integreerimiseks OPCW IKT-süsteemidesse ja eelispääsu haldamise lahendustesse ja nende jaoks konfigureerimiseks. See peaks suurendama IKT-süsteemide taristu tõhustust ning võimaldama töötada kriitiliste varade jaoks välja integreeritud eelispääsu haldamise süsteemi, mis suudab tagada tõkestamise ning avastamise ja on kooskõlas samaulatusliku ohujahi suutlikkusega.
            5.3.   Tegevus 3 – eelispääsu haldamise lahenduste aktiveerimine ja testimine
            See tegevus tugineb kasutatavale taristule ja eelispääsu haldamise lahendustele, mis on välja töötatud selleks, et integreerimise ja konfiguratsiooni teooria praktikas ellu viia. Süsteemid tuleb kaardistada, profileerida ja integreerida olemasolevatesse süsteemidesse, võttes seejuures arvesse asjaomast poliitikat ja inimtegureid. Pärast seda viiakse läbi põhjalikud testid, et kontrollida süsteemi usaldusväärsust ja see tagada (kõigi uute süsteemide puhul rakendatakse kasutajate ja seadmete tugevat autentimist, asjakohast teabe salastatust ja kaitset ning kõrgetasemelist andmekao ennetamise süsteemi) nii rakendamisel kui ka aja jooksul, mis võimaldab OPCW sekretariaadil teha kindlaks lüngad ja need võimalikult suurel määral kõrvaldada.
            6.   Kestus
            Käesoleva projekti raames rahastatud tegevuste hinnanguline kogukestus on 24 kuud.
            7.   Toetusesaajad
            Projekti toetusesaajateks on OPCW tehnilise sekretariaadi personal, poliitikat kujundavad organid, allorganid ja CWC sidusrühmad, sealhulgas osalisriigid.
            8.   ELi nähtavus
            OPCW võtab mõistlikke turvalisuse kaalutlusi rakendades kõik vajalikud meetmed tutvustamaks seda, et käesolevat projekti rahastab liit.